Уае Дадэ Балъкъэр Юрэ
КъБР-м и цIыхубэ артист, Горький Максим и цIэр зезыхьэ Урыс къэрал драмэ театрым и артист икIи и режиссёр Балъкъэр Юрэ илъэс 40-м щIигъуауэ республикэм и Уае Дадэу «мэлажьэ».
Мы гъэм илъэс 70 зэрырикъур зыгъэлъэпIа Балъкъэр Юрэ илъэс 30 ирикъуатэкъым республикэм и сабий гъэсапIэхэмрэ курыт еджапIэхэмрэ Уае Дадэу «лэжьэн» щыщIидзам. ИлъэсыщIэр къыщыблагъэкIэ, фIы дыдэу илъагъу икIи къехъулIэ а лэжьыгъэм ноби зыхуегъэхьэзыр.
— Ди республикэм ИлъэсыщIэм ирихьэлIэу илъэс зыбжанэкIэ сабийхэм папщIэ щрагъэкIуэкIа гуфIэгъуэ зэхыхьэхэм я программэхэм жыджэру сыхэтащ, таурыхъхэм къыхэщ, цIыкIухэм фIыуэ ялъэгъуа лIыхъужьхэмрэ хьэкIэкхъуэкIэхэмрэ я ролхэр сфIэфIу згъэзащIэу. Ауэ, псом хуэмыдэу сызыщIэхъуэпсыр Уае Дадэ и ролыр къыслъысынырт. Япэ дыдэу ИлъэсыщIэм ирихьэлIэу Уае Дадэу сыджэгуну къыщысхуихуар «Спартак» стадионрырщ. КъыкIэлъыкIуэ гъэхэм абы щыпысщащ Профсоюзхэм ЩэнхабзэмкIэ я унэм, — игу къегъэкIыж Юрэ. — Псом хуэмыдэжу сфIэфIщ псори зи фIэщ хъу сабийхэм сахуэджэгуну. Уае Дадэр зэрыщыIэр цIыкIухэм я фIэщ мэхъу икIи фIыуэ ялъагъу. Iэмал имыIэу саугъэткIэ згъэгуфIэну пэмыплъэхэри яхэтщ. Языныкъуэхэм езыхэм ягъэхьэзырыжа хьэпшып цIыкIухэр, сурэтхэр унэм кърахыурэ къысхуахь. Ахэр зэхуэсхьэсауэ сохъумэ.
Республикэм и къалэхэмрэ къуажэхэмрэ щыщ сабий мини 10-м нэблагъэ зыхэтыну, ИлъэсыщIэ псей зыкъизы-хым иращIэкI гуфIэгъуэ зэхыхьэм и программэм зехъуэж, цIыкIухэм фIыуэ ялъагъу таурыхъхэм хэт лIыхъужьхэм зэрызахъуэжым хуэдэу. Илъэс плIыщI и пэкIэ дыгъужьымрэ тхьэкIумэкIыхьымрэ таурыхъхэм жыджэ-ру хэтамэ, иджы «Машэрэ Мыщэмрэ» таурыхъым хэт Машэрэ Мыщэмрэщ зэманым декIуу ябжыр. Ахэри къелъытэ Балъкъэрыр сабийхэм щахуэджэгукIэ.
ТЕКIУЖЬ Заретэ.
